NÕUKOGU MÄÄRUS (EMÜ) nr 3500/90,

27. november 1990,

millega muudetakse määrust (EMÜ) nr 2261/84, milles on sätestatud oliiviõli tootmiseks ja oliiviõli tootjate organisatsioonidele antava abi üldeeskirjad

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut,

võttes arvesse nõukogu 22. septembri 1966. aasta määrust nr 136/66/EMÜ õli- ja rasvaturu ühise korralduse kehtestamise kohta,1 viimati muudetud määrusega (EMÜ) nr 3499/90,2 eriti selle artikli 5 lõiget 4,

võttes arvesse komisjoni ettepanekut

ning arvestades, et:

määruse nr 136/66/EMÜ artiklis 5 on nendele oliivikasvatajatele, kelle keskmine toodang on vähemalt 500 kilogrammi majandusaasta kohta, sätestatud oliiviõli tootmiseks abi andmine tegelikult toodetud õlikoguse alusel ning teistele oliivikasvatajatele oliivipuude tootmispotentsiaali ja arvu ning sellistele puudele standardmeetodiga kindlaksmääratud saagi alusel, eeldusel et toodetud oliivid on tõepoolest töödeldud;

õlipressimisettevõtete tegevuse ja abi saamise nõuetele vastavate koguste järelevalve parandamiseks tuleks sätestada, et abi saamise tingimuseks on kõikidel juhtudel õli pressimine tunnustatud pressimisettevõtetes ja et abi taotleja peab esitama sellekohase tõendi;

standardabiga ettenähtud abi määra stabiliseerimiseks ja vältides sellega majandusaastate saakide suuri kõikumisi, tuleks sätestada abi maksmine eelmise nelja majandusaasta keskmise saagi alusel;

oliivikasvatajate puhul, kelle toodang on vähemalt 500 kilogrammi majandusaasta kohta, oleks õiglasem teha ettemakseid iga konkreetse oliivitootja poolt toodetud koguste alusel; samuti tuleks sätestada ühinenud tootjatele ettemaksete tegemine kiirema süsteemi alusel, kuna ühendused peavad kontrollima tootjate organisatsioonide koostatud toimikuid;

abisüsteemi haldamise parandamiseks tuleks paremini määratleda organisatsioonide kontrolliülesanded ja liikmesriikide poolt abi maksmiseks läbiviidav kontroll;

Portugali eriolukorda arvesse võttes peaks sellel liikmesriigil olema õigus võtta tunnustatud pressimisettevõtete suhtes piiratud ajaks erimeetmed ja seda ka juhul, kui tootjad on oliivid müünud;

sellest tulenevalt tuleks muuta määrust (EMÜ) nr 2261/84,3 viimati muudetud määrusega (EMÜ) nr 1226/89,4

ON VASTU VÕTNUD KÄESOLEVA MÄÄRUSE:

Artikkel 1

Käesolevaga muudetakse määrust (EMÜ) nr 2261/84 järgmiselt:

1. Artiklis 2:

a) asendatakse lõige 4 järgmisega:

"4. Oliivikasvatajate puhul, kelle keskmine toodang on vähemalt 500 kilogrammi õli majandusaasta kohta, antakse vastavalt määruse nr 136/66/EMÜ artikli 5 lõike 2 esimesele taandele abi tunnustatud pressimisettevõttes tegelikult toodetud õli koguse suhtes.

Teiste kasvatajate puhul antakse abi vastavalt määruse nr 136/66/EMÜ artikli 5 lõike 2 teisele taandele ja see võrdub summaga, mis saadakse vastavalt käesoleva määruse artiklile 18 eelmise nelja aasta põhjal standardmeetodiga kindlaksmääratud oliivide keskmise saagi ja oliiviõli keskmise toodangu kohaldamisel tootmisega hõlmatud oliivipuude arvu suhtes eeldusel, et oliivid on õliks töödeldud tunnustatud pressimisettevõttes.";

b) lõike 5 esimeses lõigus asendatakse arv "400' arvuga "500".

2. Artiklis 3:

a) asendatakse lõige 3 järgmisega:

"3. Oliivikasvatajad, kes on tootjate organisatsiooni liikmed, esitavad kindlaksmääratavaks kuupäevaks organisatsioonile individuaalse abitaotluse, mis sisaldab tõendeid selle kohta, et oliivid on pressitud tunnustatud pressimisettevõttes.";

b) lõige 6 asendatakse järgmisega:

"6. Oliivikasvatajad, kes ei ole tootjate organisatsiooni liikmed, esitavad kindlaksmääratavaks kuupäevaks asjaomase liikmesriigi pädevatele asutustele abitaotluse, mis sisaldab tõendeid selle kohta, et oliivid on pressitud tunnustatud pressimisettevõttes.".

3. Artikkel 6 asendatakse järgmisega:

"Artikkel 6

1. Tunnustatud tootjate organisatsioonid, mis pole määruse nr 136/66/EMÜ artikli 20c lõikes 2 osutatud tootjate ühenduse liikmed:

- esitavad vastavalt artikli 3 lõikele 1 kõikide oma liikmete põllukultuurideklaratsioonid,

- esitavad kord kuus oma liikmete abitaotlused elektrooniliseks andmetöötlemiseks sobival ja artiklis 16 sätestatud standardvormis. Nende liikmete toodangu eest, kes on õlitootmise lõpetanud, taotletakse abi tingimusel, et artikli 8 lõikes 1 täpsustatud kontroll on tehtud ja sellest tulenevad kohustused täidetud.

Kõik ühe turustusaasta toodangu kohta käivad taotlused tuleb esitada enne kindlaksmääratud kuupäeva, vastasel korral kaotatakse õigus abi saada;

- võtavad asjaomaselt liikmesriigilt vastu tootmistoetuse ettemakse, mis on märgitud artiklis 12, ja abi jääksumma ning jagavad need viivitamata oliivikasvatajatest liikmete vahel.

2. Juhul kui tootjate organisatsioon kuulub selliste organisatsioonide ühendusse, peab oliivikasvatajatest liikmete põllukultuurideklaratsioonid ja abitaotlused esitama kõnealune ühendus."

4. Artikkel 7 tunnistatakse kehtetuks.

5. Artikkel 8 asendatakse järgmisega:

"Artikkel 8

1. Enne abitaotluse esitamist kontrollib iga tootjate organisatsioon, et:

- iga liikme poolt esitatud toimik vastab artiklis 3 osutatud nõuetele, ja eelkõige seda, et on olemas tõendid selle kohta, et oliivid on pressitud tunnustatud pressimisettevõttes,

- nende oliiviõlitootjate puhul, kelle keskmine toodang on vähemalt 500 kilogrammi oliiviõli majandusaasta kohta, vastavad iga kasvataja poolt pressitud oliivide ja saadud õli koguste kohta esitatavad andmed pressimistõendis märgitud oliivide ja oliiviõli kogustele.

2. Tootjate organisatsioon edastab oma liikmeid käsitlevad toimikud asjaomase liikmesriigi pädevatele asutustele, kui lõike 1 teises taandes osutatud andmed ei ole vastavuses."

6. Artiklis 10 asendatakse esimene taane järgmisega:

"- kooskõlastavad oma liikmesorganisatsioonide tegevust, tagavad selle vastavuse käesoleva määruse sätetele ning eelkõige kontrollivad vahetult ja kindlaksmääratud protsendi alusel artiklis 8 täpsustatud kontrolli läbiviimist,".

7. Artikkel 12 asendatakse järgmisega:

"Artikkel 12

1. Iga oliivikasvataja, kelle keskmine toodang on vähemalt 500 kilogrammi oliiviõli majandusaasta kohta, võib saada taotletud abisumma puhul ettemakse.

2. Oliivikasvatajate puhul, kes on tootjate organisatsiooni liikmed, on ettemakse:

- võrdne summaga, mis saadakse vastavalt artikli 17a lõikele 2 kindlaksmääratud abi määra ühiku kohta korrutamisel 90 protsendiga abitaotluses märgitud summast,

- tegemine võimatu, kui artikli 8 lõikes 1 osutatud kontrolle ja artikli 14 lõike 3a teises taandes osutatud kohapealseid kontrolle ei ole vajaduse korral teostatud, ilma et see piiraks teiste kontrollmeetmete kohaldamist.

3. Oliivikasvatajate puhul, kes ei ole tootjate organisatsioonide liikmed, ja ühinenud oliivikasvatajate puhul, kes ei või tugineda lõikele 2, on ettemakse:

a) võrdne summaga, mis saadakse vastavalt artikli 17a lõikele 2 kindlaksmääratud abi ühiku korrutamisel abitaotluses märgitud kogusega;

b) tegemine võimalik ainult siis, kui:

- oliivisaak ja oliiviõli toodang on vastavalt artiklile 18 jooksvaks majandusaastaks kindlaks määratud,

- artikli 8 lõikes 1 osutatud kontrollid ja artikli 14 lõikes 3a osutatud kohapealsed kontrollid on läbi viidud."

8. Artiklis 14:

a) asendatakse lõige 2 järgmisega:

"2. Tootjaliikmesriigid kontrollivad iga tootjate organisatsiooni ja ühenduse tegevust ning eelkõige seda, kas nende asutuste läbiviidud kontrollitoiminguid on teostatud artikli 8 lõike 1 ja artikli 10 esimeses taandes määratletud tähenduses.";

b) lisatakse järgmine lõige:

"3a. Selleks, et maksta abi nendele oliivikasvatajatele, kelle keskmine toodang on vähemalt 500 kilogrammi oliiviõli majandusaasta kohta, kontrollivad tootjaliikmesriigid:

- põllukultuurideklaratsiooni täpsust kindlaksmääratavate kriteeriumide alusel,

- et abitaotlusesse märgitud õli kogus vastab tunnustatud pressimisettevõtte laoarvestuses märgitud kogusele,

- kindlaksmääratavate kriteeriumide alusel, et oliivitoodang, mille iga tootja on deklareerinud pressituna tunnustatud pressimisettevõttes, on kooskõlas tootja poolt põllukultuurideklaratsioonis märgitud üksikasjadega.";

c) asendatakse lõige 4 järgmisega:

"4. Määruse nr 136/66/EMÜ lisa 1. osas osutatud oliiviõli puhul, mille on tootnud oliivikasvatajad, kelle keskmine toodang on väiksem kui 500 kilogrammi oliiviõli majandusaasta kohta, peaks kontroll tõestama:

- põllukultuurideklaratsioonide täpsust kindlaksmääratavate kriteeriumide alusel,

- tõendite olemasolu selle kohta, et oliivid on pressitud tunnustatud pressimisettevõttes."

9. Artikli 15 lõige 3 asendatakse järgmisega:

"3. Ilma et see piiraks tunnustatud pressimisettevõtte suhtes kehtestatavate sanktsioonide kohaldamist, määrab asjaomane liikmesriik iga tootjaliikme kohta, kelle keskmine toodang on vähemalt 500 kilogrammi oliiviõli majandusaasta kohta ja kelle oliivid on pressitud õliks kõnealuses pressimisettevõttes, abi saamise tingimustele vastava õli koguse, kui artiklites 13 ja 14 täpsustatud kontrollimine ei kinnita kõnealuse pressimisettevõtte laoarvestuses olevaid andmeid."

10. Artikkel 17a asendatakse järgmisega:

"Artikkel 17a

1. Komisjon määrab enne 1. detsembrit jooksvaks majandusaastaks kindlaks nelja eelneva majandusaasta tulemuste alusel oliivisaagi ja õlitoodangu keskmised.

2. Enne 1. aprilli määratakse jooksvaks aastaks vastavalt määruse nr 136/66/EMÜ artiklile 38 kindlaks järgmine:

- tõenäoline toodang,

- tootmistoetuse määr ühiku kohta, mida on võimalik ette maksta. See summa peab võimaldama kõnealuse majandusaasta tootmistingimusi arvesse võttes vältida põhjendamatute maksete tegemist oliivikasvatajatele.

3. Hiljemalt kuue kuu jooksul pärast majandusaasta lõppu määratakse lõikes 2 osutatud korras selle majandusaasta kohta kindlaks:

- tegelikult toodetud kogus, mis vastab abi saamise tingimustele,

- määruse nr 136/66/EMÜ artikli 5 lõike 1 viienda lõigu punktis b sätestatud tootmistoetuse määr ühiku kohta, mida makstakse tootjatele, kelle keskmine toodang on vähemalt 500 kilogrammi majandusaasta kohta,

- kogus, mis viiakse üle järgmisesse majandusaastasse, kui esimeses taandes osutatud toodetud kogus on väiksem kui sätestatud maksimumkogus.

4. Liikmesriigid edastavad komisjonile hiljemalt 15. märtsiks jooksva majandusaasta oliiviõli toodangu tõenäolised kogused. Komisjon võib kasutada teisi teabeallikaid ja vajaduse korral lasta teha oliiviõlitoodangu osas uuringuid või vaatlusi."

11. Artiklis 21 asendatakse kuupäev "1. jaanuar 1990" kuupäevaga "1. jaanuar 1995".

Artikkel 2

1. Sujuva ülemineku tagamiseks praeguselt korralt käesoleva määrusega kehtestatavale korrale võib komisjon 1990/91. majandusaastal otsustada võtta vajalikke meetmeid kooskõlas määruse nr 136/66/EMÜ artiklis 38 osutatud menetlusega.

2. Erandina käesoleva määruse sätetest võib 1990/91. ja 1991/92. majandusaastaks:

- Portugal anda oma territooriumil asuvatele pressimisettevõtetele ajutise tunnustuse tingimusel, et nende laoarvestused sisaldavad iga isiku puhul, kes lasi sellises pressimisettevõttes oliive pressida, vähemalt pressitud oliivide ja saadud oliiviõli kogused,

- oliivikasvatajatele Portugalis anda abi vastavalt määruse (EMÜ) nr 2261/84 artikli 2 lõike 4 teisele lõigule juhul, kui oliivikasvataja ei suuda pärast oliivisaagi täielikku või osalist müüki esitada tõendeid selle kohta, et saak töödeldi tunnustatud pressimisettevõttes, tingimusel et on esitatud oliivide müügiarve.

Artikkel 3

Käesolev määrus jõustub Euroopa Ühenduste Teatajas avaldamise päeval.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 27. november 1990

Nõukogu nimel

eesistuja

V. SACCOMANDI

1 EÜT 172, 30.9.1966, lk 3025/66.

2 EÜT L 338, 5.12.1990, lk 1.

3 EÜT L 208, 3.8.1984, lk 3.

4 EÜT L 128, 11.5.1989, lk 17.